**NÁRODNÁ RADA SLOVENSKEJ REPUBLIKY**

VIII. volebné obdobie

**N á v r h**

**UZNESENIE**

**NÁRODNEJ RADY SLOVENSKEJ REPUBLIKY**

z ..........  mája 2023

k stanovisku Slovenskej republiky k hlasovacím právam Slovenskej republiky v inštitúciách a orgánoch Európskej únie

**Národná rada Slovenskej republiky**

**A. schvaľuje**

A.1. návrh uznesenia Národnej rady Slovenskej republiky k hlasovacím právam Slovenskej republiky v inštitúciách a orgánoch Európskej únie,

A.2. vyhradenie si rozhodovania o stanoviskách Slovenskej republiky k prípadnej zmene hlasovacích práv v inštitúciách a orgánoch Európskej únie na rokovaní schôdze Národnej rady Slovenskej republiky podľa § 58a ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov;

**B. žiada**

B.1. **vládu Slovenskej republiky**

pri rokovaniach a hlasovaniach v inštitúciách a orgánoch Európskej únie dôsledne rešpektovať stanovisko Národnej rady Slovenskej republiky podľa bodu A.2. tohto uznesenia;

**C. na vedomie**

C.1. prezidentka Slovenskej republiky,

C.2. Zastúpenie Európskej komisie na Slovensku.

Bratislava máj 2023

**Odôvodnenie**

Dňa 15. mája 2023 prezidentka SR vymenovala predsedu a členov tzv. úradníckej vlády (ďalej len „vláda“), ktorej úlohou je priviesť Slovensko k predčasným parlamentným voľbám.

Do konania predčasných parlamentných volieb a vymenovania novej vlády bude obdobie, pri ktorom niekoľko mesiacov nie je plánované rokovanie schôdze Národnej rady Slovenskej republiky.

Súčasne rôzne signály naznačujú snahy o riešenie krízových otázok v činnosti Európskej únie obmedzením hlasovacích práv jej členských štátov.

Spoluprácu Národnej rady Slovenskej republiky a vlády Slovenskej republiky upravuje ústavný zákon č. 397/2004 Z. z. o spolupráci Národnej rady Slovenskej republiky v záležitostiach Európskej únie.

Podľa § 58a ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov si Národná rada Slovenskej republiky môže vyhradiť rozhodovania v záležitostiach Európskej únie, o ktorých inak rozhoduje Výbor Národnej rady Slovenskej republiky pre európske záležitosti.